Il-Poeta Nazzjonali u l-Madonna tal-Karmnu Is-sena li għaddiet Malta fakkret il-Ħamsin sena mill- mewt tal-Poeta Nazzjonali Mons. Carmelo Psaila (1871 — 1961) Monsinjur Psaila kien ferħan li, meta twieled, ommu Lunzjata u missieru Filippu semmewh għall- Madonna tal-Karmnu. Dun Karm, għax kulħadd hekk kien isejjaħlu, kien devot kbir tal-Madonna. Kuljum kien igħid ir-Rużarju quddiem Ġesu' Sagramentat, u kiteb ħafna poeżiji sbieħ lill-Madonna bħal ma' huma l-innu 'Fil-ħlewwa ta' Mejju', is-sunett 'Bjuda', u tant oħrajn. Imma l-poeżija li tolqotni ħafna hija dik li Dun Karm, f'mument ta' inkwiet kbir, kiteb lill-Madonna tal- Karmnu, fejn qalilha biex ma tinsiex li ommu kienet semmietu għall-Madonna tal-Karmnu u għalhekk kien jittama ħafna li l-Madonna tgħinu, kif tassew għenitu. Għax Dun Karm, bl-interċessjoni tal-Madonna għeleb dak l-inkwiet li kellu, u baqa' jegħleb ħafna diffikultajiet oħra, tant li dam ħaj kważi disgħin sena. Miet ftit ġranet biss qabel għalaq id-disgħin. Il-poeżija lill-Madonna tal- Karmnu hija din: Madonna, la tinsiex li l-mara tajba Li kienet ommi tatni l-isem tiegħek; Għax kellha tama fik, u xtaqet, xtaqet, Li binha ċ-ċkejken jibqa' dejjem miegħek. U kienet tgħidlek ta' sikwit (dan nafu Għaliex qal'thuli hi meta bdejt nifhem): 'Jekk Karmnu jwarrab minnek, hudu m'n issa, Għax jiena mħabba fik tajtu dan l-isem'. Issa, Madonna, dik il-mara tajba Li kienet ommi w tatni l-isem tiegħek, Qegħdha bla kelma ġewwa qabar ċkejken, U jien bqajt waħdi hawn, nitkellem miegħek. Madonna, Int li taf x'ifisser niket, Nitolbok la tinsiex il-kelma t'ommi. Jekk l-hemm li ninsab fih ibegħedni minnek, Iġborni miegħek: din qalbi fuq fommi. Programm tal-Festa Madonna tal-Karmnu Gżira-2012: 31 Fl-1954, meta Dun Karm kien xiħ sewwa, xi Maltin tal-Eġittu talbuh jikteb poeżija f'għeluq il-mitt sena tal-Fratellanza tal-Karmnu ta' dawk il-Maltin. Dun Karm kiteb hekk: F'għeluq il-mitt sena Li ilek fi ħadn'a, Fil-Fidi twettaqna Fil-hemm tieqaf magħna. Madonna tal-Karmnu, Għajn safja ta' mħabba, Li dejjem madwarek Il-Ġilju jitrabba, Nixtiequ minn qalbna Li tibqa' thennina, Li inti għal dejjem Tkun tagħna r-Reġina. J'Alla nimitaw lill-Poeta Nazzjonali fl-imħabba lejn il-Madonna tal-Karmnu. Programm tal-Festa Madonna tal-Karmnu Gżira - 2012